Аԥсны ААР Қырҭтәыла аганахь ала аичырчаратә ҽазышәарақәа шымҩаԥысуа атәы рҳәеит
11:18 20.05.2022 (ирҿыцуп: 11:21 20.05.2022)
© Sputnik / Томас Тхайцук Лого МИДа Абхазии
© Sputnik / Томас Тхайцук
Аԥсны Адәныҟатәи аусқәа рминистрра адыррақәа рыла асоциалтә ҳақәа рхархәарала қырҭтәылатәи аиҳабыра ирыгәҭакуп Аԥсны аполитикатә мчрақәа рыбжьара аизыҟазаашьақәа рырӷыӷкра.
АҞӘА, лаҵара 20 - Sputnik. Аԥсны Адәныҟатәи аусқәа рминистрра адырра ҟанаҵоит Аԥсны аҳәынҭқарратә мчрақәа рыҳаҭыр алаҟәра аинтерес шрымоу қырҭтәылатәи аиҳабыра. Абри атәы аанацҳауеит ААР Амедиацентр.
"Аҵыхәтәантәи аамҭазы мраҭашәаратәи абжьгаҩцәа рыцхыраарала Қырҭтәыла аиҳабыра Аԥсны аҳәынҭқарратә мчрақәа рыҳаҭыр алаҟәра аинтерес шьҭырхит, асоциалтә ҳақәа рхархәарала урҭ асал рыбжьаҵара рҽазыршәоит", - аҳәоит адырраҭараҿы.
Аусбарҭа иара убасгьы иазгәанаҭоит асоциалтә ҳақәа рҿы иубарц шалшо зыхьӡ цәырзымго политикатә усзуҩцәақәак дырџьо, егьырҭ шдырҽхәо. Аминистрра агәаанагарла ари аус апровокациатә, аичырчаратә ҟазшьа амоуп, иазырхоуп аҳәынҭусбарҭақәа русура анырра бааԥс аҭара.
Аминистрра иазгәанаҭоит Аԥсны ауааԥсыра зегьы аинтернет аҿы иуԥыло аинформациа шыҭҵаалатәу, ааԥхьара ҟанаҵоит ииашоу ахыҵхырҭақәа мацара шракәу зыгәра галатәу.